《踏青四首 其四》
明代·区益

端居厌局促，散发步郊坰。绿杨夹道垂，飞鸟向人鸣。

天地怜物色，昨雨今日晴。乘此恣閒游，豁我怀春情。

生年不满百，宁求千岁名。藜藿足自充，焉用鼎钟烹。

春华不再扬，皓月无终盈。物理从乃尔，戚戚竟何营。

寄谢世间人，有酒且尽倾。

作者简介：广东高明人，字叔谦。少聪颖，博览群籍。嘉靖十九年举人，授都昌县知县。能恤民礼士，约束吏胥严而失使者欢。改知泰顺。募士击倭寇取胜，以功迁庆远府同知，补温州府。后因忤当道，归。有《阮溪草堂集》。